**Būvniecības padomes secinājumi par Zolitūdes izmeklēšanas komisijas gala ziņojumā definētiem uzdevumiem**

Komisija 10.2015 ir formulējusi virkni priekšlikumu būvniecības normatīvā regulējuma un valsts un pašvaldību iestāžu darba uzlabošanai:

1. būvniecības nozares mērķtiecīgai vadīšanai Ekonomikas ministrijai sadarbībā ar nevalstiskajām organizācijām ir jāizstrādā būvniecības politikas plānošanas dokuments tuvākajiem gadiem;
2. jāizstrādā un jāpieņem grozījumi Būvniecības likumā, pastiprinot prasības būvprojektu ekspertīzei un būvju ekspluatācijas drošībai, kā arī palielinot būvniecības procesa dalībnieku atbildību visā būvniecības procesā. Būvniecības likumā un tam pakārtotajos Ministru kabineta noteikumos ir jāprecizē publiskas ēkas jēdziens, jānosaka pienākums informēt sabiedrību par būvatļaujas nosacījumu izpildi, jānovērš terminoloģiskas neprecizitātes, kā arī jāveic vairāki citi uzlabojumi;
3. ir nepieciešams noteikt, ka galvenā atbildība par neatbilstoša būvizstrādājuma iestrādāšanu būvē jāuzņemas būvdarbu veicējam (ģenerāluzņēmējam). Ir jānosaka administratīvā atbildība par atsevišķu prasību neizpildīšanu, kā arī jāprecizē kārtība, kādā būvvalde atļauj turpināt būvdarbus, kad tie ir apturēti. Internetā jāizveido datubāze, kurā būtu pieejama informācija par būvizstrādājumu atbilstību apliecinošu dokumentāciju, par kritērijiem, pēc kuriem tā jāvērtē, kā arī cita nepieciešamā informācija. Jāpalielina arī Patērētāju tiesību aizsardzības centra kapacitāte;
4. publiskā iepirkuma procedūrā dominējošais zemākās cenas kritērijs, nekvalificētu apakšuzņēmēju algošana iepirkuma prasību izpildei, iepirkuma līgumu nesankcionēta grozīšana pēc uzvaras konkursā būtiski samazina būvju kvalitāti un drošumu. Nepieciešams izstrādāt vadlīnijas saimnieciski izdevīgākā piedāvājuma izvērtēšanai, paaugstināt iepirkuma speciālistu kvalifikāciju, kā arī ieviest drošības naudas iemaksu par sūdzību izskatīšanu Iepirkumu uzraudzības birojā. Lielāko iepirkumu veikšanai ieteicams izveidot centralizētas iepirkuma institūcijas;
5. Būvniecības informācijas sistēma pašreizējā attīstības stadijā nenodrošina informāciju par būvniecības procesā esošajiem objektiem, tādēļ ir nepieciešams nekavējoties rast resursus informācijas sistēmas tālākai attīstīšanai, tādējādi samazinot birokrātiju un efektivizējot uzraugošo institūciju darbu;
6. būvspeciālistu profesionālās augstākās izglītības programmās jāsamazina nespecializācijas priekšmetu īpatsvars, jāizstrādā mehānisms, kā ierobežot augstskolu administratīvos tēriņus, jānosaka, ka studentiem izvēloties izvēles priekšmetus, tie jāizvēlas kādā konkrētā būvspeciālista specializācijas jomā;
7. būvspeciālistu sertifikācijas funkcija ir jādeleģē ar Būvniecības likumu, nevis ar deleģēšanas līgumiem. Sertifikācijas institūcijām jāparedz tiesības anulēt sertifikātus gadījumos, kad tās konstatē rupjus profesionālās darbības pārkāpumus. Normatīvajos aktos ir jānoteic, ka būvprojekta ekspertīzes veicējiem ir jābūt pieredzei to būvju projektēšanā, kurām ekspertīze noteikta kā obligāta, un attiecībā uz šiem speciālistiem jāietver prasība par profesionālās darbības un ētikas pārkāpumu neesamību;
8. Traģēdijas ietekmē izveidotā Būvniecības valsts kontroles biroja funkcijas būtu paplašināmas, jo šā biroja izveide veicina drošu būvniecību, bet tā finansējums būtu jāpalielina;
9. ir jāstiprina pašvaldību būvvalžu kapacitāte un jāpaplašina to pilnvaras, tajā pašā laikā jācenšas būtiski nepalielināt tām uzdoto funkciju apjomu. Ir jāveicina apvienoto būvvalžu veidošana un jāpalielina metodiskās palīdzības apjoms pašvaldību būvvaldēm;
10. nepieciešams normatīvi noteikt atbildību un sankcijas par vides pieejamības prasību neievērošanu visās būvniecības procesa stadijās;
11. jāizstrādā un jāpieņem lobēšanas atklātības likums, lai nodrošinātu lobēšanas procesa atklātību un lobētāju vienlīdzību, jāievieš publisks lobētāju reģistrs, tādējādi veicinot normatīvo aktu kvalitatīvu izstrādi. Korupcijas novēršanas un apkarošanas birojam jāuzņemas korupcijas apkarošana arī privātajā sfērā. Tāpat ir nepieciešams ieviest identifikācijas kartes visiem būvniecībā nodarbinātajiem, lai panāktu būvdarbu drošu izpildījumu un samazinātu ēnu ekonomikas īpatsvaru būvniecībā;
12. Saeimā jāizveido likumdošanas analītiskais dienests, ietverot tajā pirmslikumdošanas *(ex ante)* un pēclikumdošanas *(ex post)* novērtēšanas sistēmu;

**Latvijas Būvniecības padomes secinājumi**

03.2020 izvērtējot līdz šim paveikto un plānoto Latvijas Būvniecības padome secina, ka būvniecības nozares likumdošanas sakārtošanā ir paveikts nozīmīgs progress, vienlaikus Latvijas Būvniecības padome definē prioritāros pasākumus, kas tuvākajā laikā jāievieš, lai uzlabotu būvniecības nozares regulējumu, veicinot drošu, kvalitatīvu, konkurētspējīgu un ilgtspējīgu būvniecības attīstību. (*Pasākumos minētās atsauces atbilst no Zolitūdes komisijas ziņojuma numerācijai*)

1. Jāturpina darbs pie Latvijas Būvniecības nozares attīstības stratēģijas 2017.-2024.gadam pasākumu izpildes, kā arī atbilstoši aktuālai ekonomikas situācijai valstī ir jāpārskata būvnozares stratēģijas mērķi, prioritātes, aktivitātes 2021 - 2023 (1)
2. Jāturpina virzīt esošie grozījumi Būvniecības likumā, lai palielinātu būvniecības procesa dalībnieku atbildību visā būvniecības procesā, precizējot katra dalībnieka atbildības robežas: palielinot īpašnieka/valdītāja/pasūtītāja/būvniecības ierosinātāja atbildību, precizējot būvvalžu un BVKB kompetence un pilnvaras. Kā arī precizējot juridisko un fizisko personu atbildības pēc vienotiem principiem, ņemot vērā tām noteiktos pienākumus, tiesības un katra kompetenci (2; 3; 9, 9.5.1, 9.5.3., 9.6)
3. Jāizstrādā jauns regulējums ieviešot efektīvu apdrošināšanas mehānismu sabiedrības aizsardzībai, nosakot pasūtītājam pienākumu apdrošināt savu civiltiesisko atbildību pret trešajām pusēm, ja būvniecības procesa dēļ cietušas trešās puses (2)
4. Jāizstrādā grozījumi Vispārējos būvnoteikumos, lai tajos definētās būvniecības pušu atbildības ir precīzāk definētas, piemēram 28. un 95. punkts, jāizstrādā būvprojekta kvalitātes standarts un būvprojekta izstrādes labā profesionālā prakse, kā arī jāprecizē projektēšanas procedūras, lai definētu, kad ir veicama ekspertīze, gan ekspertīzes veikšanas kārtību, paredzot to kā projektēšanas darbu uzraudzību visā projektēšanas laikā (2) (9.4.11 un 9.4.12)
5. Jāuzlabo publisko iepirkumu sistēma, iedzīvinot saimnieciskā izdevīguma principa piemērošanu, paaugstinot pasūtītāju kompetenci un kvalifikāciju dokumentu izstrādē un pretendentu izvērtēšanā, kā arī ieviest tipveida līgumu nosacījumus, par pamatu ņemot FIDIC līgumu paraugus. Izvērtēt iespēju centralizēt iepirkumu procedūras (4)
6. Jāuzlabo būvspeciālistu augstākās izglītības programmas (6)
7. Jāuzlabo būvniecības nozares likumdošanas analītiskā kapacitāte Ekonomikas ministrijā, nodrošinot *ex ante, ex post* novērtēšanas sistēmu, kā arī veicināt sistemātisku normatīvo aktu virzību, samazinot normatīvā regulējuma izmaiņu biežumu un efektīvi iesaistot nozares nevalstiskās organizācijas (12)
8. Aicināt Ekonomikas ministriju izvērtēt BVKB pamatfunkcijas, kompetences un resursus, kuras ir orientētas primāri uz būvniecības pakalpojumu un produktu kvalitātes kontroli sekojošās jomās: būvniecības ieceres, būvprojekti, būvdarbi. Kā arī izvērtēt BVKB papildus funkciju efektivitāti (ēku uzturēšana, BIS attīstība, enerģētika) un ideju par BVKB kā pirmstiesas būvniecības strīdu risināšanas iestāde. (8.3 un 8.6.3)
9. Nepieciešams palielināt Ekonomikas ministrijas sniegto metodisko palīdzību pašvaldību būvvaldēm būvniecības normatīvo aktu piemērošanas jomā (8.5.2)
10. Ekonomikas ministrijai jāmaina lēmumu pieņemšanas kultūra, pirms normatīvo aktu izstrādāšanas veicot analīzi, definējot mērķus, kas ar jauno regulējumu būtu jāsasniedz un ieklausoties nozares nevalstisko organizāciju viedokļos (9.2 un 9.3)
11. Saeimas Tautsaimniecības komisijai būtu jāizstrādā un Saeimai jāizdara grozījumi Būvniecības likumā, nosakot tiešu deleģējumu būvspeciālistu pašpārvaldes organizāciju sertifikācijas institūcijām, izvērtējot Ekonomikas ministrijas iepriekš noslēgtos līgumus ar sertifikācijas institūcijām par būvspeciālistu sertifikācijas deleģējumiem (10.6.3)
12. Finanšu un Ekonomikas ministrijai, sadarbojoties ar nozares speciālistiem, būtu jāizstrādā un jāievieš vadlīnijas un kritēriji saimnieciski izdevīgākā publiskā iepirkuma piedāvājuma izvērtēšanai (12.3)
13. Aicināt Ekonomikas ministriju izvērtēt tiesas pilno spriedumu Zolitūdes lietā, izdarīt secinājumus un sniegt novērtējumu par nepieciešamajiem uzlabojumiem būvniecības nozares regulējumā, likumdošanā, kā arī veicināt diskusiju Latvijas Būvniecības padomē par iespējamiem jauniem priekšlikumiem normatīvā regulējuma izmaiņām.

*Latvijas Arhitektu savienība,*

*Latvijas būvinženieru savienība,*

*Latvijas ceļu būvētājs,*

*Būvmateriālu ražotāju asociācija,*

*Latvijas Būvuzņēmēju partnerība,*

*Latvijas Būvnieku asociācija,*

*Latvijas Ilgtspējīgas Būvniecības padome,*

*Latvijas Būvkonstrukciju projektētāju asociācija,*

*Latvijas Amatniecības kamera,*

*Latvijas siltuma, gāzes un ūdens tehnoloģijas inženieru savienība,*

*Latvijas būvinspektoru un būvuzraugu asociācija,*

*Latvijas Inženierkonsultantu asociācija*

*Latvijas Ģeotehniķu savienība*

*Latvijas Elektroenerģētiķu un Energobūvnieku asociācija*

*Transportbūvju inženieru asociācija*

**Latvijas Būvniecības padomes priekšsēdētājs Gints Miķelsons**